રામકૃષ્ણ મિશન-વિવેકાનંદ મેમોરિયલ અને પાર્લામેન્ટ ઓફ વર્લ્ડ રિલીજીયન્સના સંયુક્ત ઉપક્રમે સ્વામી વિવેકાનંદની શિકાગોની સ્પીચને 125 વર્ષ પૂરા થતાં શહેરની કોલેજના યુવાનોનું સંમેલન રામકૃષ્ણ મિશન-વિવેકાનંદ મેમોરિયલ ખાતે યોજાયું હતું. જેમાં પાર્લામેન્ટ ઓફ વર્લ્ડસ રિલિજીયન્સના એમ્બેસેડર ડૉ.જયેશ શાહે જણાવ્યુ હતું કે, ધર્મ પરિષદમાં સ્વામીજીએ કુવામાંના દેડકાનું ઉદાહરણ આપ્યું હતું. તેમણે કહ્યું હતુ કે, અરે ઓ સિંહો, ઉભા થાવ અને ‘અમે ઘેંટા છીએ’ એવો ભ્રમ ખંખેરી નાખો. તમે જડ પદાર્થ નથી. ડૉ.જયેશ શાહે જણાવ્યું હતું કે, યુવાનો તમે ઉભા થાવ અને આધુનિક ટેક્નોલોજીના દાસ ન બનો. મોબાઇલ-ઇન્ટરનેટના યુગમાં ટેક્નોલોજીને તમારી દાસ બનાવો. તેની પાસેથી માહિતી મેળવો. વ્યસનોરૂપે જડ પદાર્થોના દાસ ન બનો. યુવાનોએ તમામ ધર્મોનો આદર કરવો જોઇએ. ધર્મઝનૂન ન રાખવું, તમામ ધર્મોની સારી વાતો ગ્રહણ કરીને આચરણમાં લાવી સાચા અર્થમાં ધાર્મિક સદભાવ અને સામાજિક સમરસતા કેળવવીએ એ જ વિવેકાનંદના પ્રવચનને સાચા અર્થમાં અંજલિ હશે.